Document ID: 31986R2915

31986R2915
L 272/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2915/86 НА СЪВЕТА
от 16 септември 1986 година
за създаване на разпоредби от социално-структурен характер, приложими в областта на земеделието за Канарските острови
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяване на Испания и Португалия и по-специално член 25, параграф 3 от него,
като взе предвид предложението на Комисията,
като има предвид, че цялата територия на Канарските острови може да се счита за необлагодетелствана зона, характеризираща се със сериозни и постоянни естествени пречки, които възпрепятстват развитието на земеделието;
като има предвид, че земеделието на Канарските острови освен това се характеризира с особено незадоволителна структура;
като има предвид, че следователно е необходимо социално-структурните мерки, прилагани понастоящем за всички региони, и по-специално за всички необлагодетелствани зони на Общността, да бъдат разширени така, че да обхванат и Канарските острови, което да спомогне за развитието на земеделските структури на Канарските острови;
като има предвид обаче, че се изисква решението на Съвета, посочено в член 155 на Акта за присъединяване, за да се определи дали рибарските продукти следва да попадат в приложното поле на Регламент (ЕИО) № 355/77 на Съвета от 15 февруари 1977 г. относно общи мерки за подобряване на условията за преработка и пускането на пазара на земеделските и рибарските продукти (1), последно изменен с Регламент (ЕИО) № 3827/85 (2);
като има предвид, че прилагането на горепосочените социално-структурни мерки за Канарските острови е съвместимо с основните цели на Общата селскостопанска политика,
ПРИЕ НАСТОЯЩИЯ РЕГЛАМЕНТ:
Член 1
1. Общите мерки, въведени с Регламент (ЕИО) № 797/85 на Съвета от 12 март 1985 г. относно подобряването на ефикасността на земеделските структури (3), Регламент (ЕИО) № 355/77, както и с Регламент (ЕИО) № 1360/78 на Съвета от 19 юни 1978 г. относно групи производители и техните сдружения (4), се прилагат за Канарските острови.
2. Параграф 1 не изисква прилагането по отношение на рибарските продукти на общата мярка, въведена с Регламент (ЕИО) № 355/77.
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 януари 1986 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 септември 1986 година.

Labels: 3
17
18
6